nolūkā turpināt teritoriālās sadarbības programmas “PEACE IV (Īrija–Apvienotā Karaliste)” un “Apvienotā Karaliste–Īrija (Īrija–Ziemeļīrija–Skotija)”, ņemot vērā Apvienotās Karalistes izstāšanos no Eiropas Savienības

Priekšlikums ir uzskatāms par samērīgu, jo tas paredz nepieciešamās izmaiņas tiesību aktos un tajā pašā laikā nepārsniedz to, kas ir vajadzīgs, lai pienācīgi turpinātu īstenot abas ziemeļu–dienvidu sadarbības programmas, kurās ir iesaistīta Ziemeļīrijas teritorija.

Tā kā ierosinātā akta mērķis ir nodrošināt to, ka tiek turpinātas divas sadarbības programmas, ko reglamentē Regula (ES) Nr. 1299/2013, šo programmu atbilstība subsidiaritātes principam jau ir pārbaudīta programmu pieņemšanas brīdī.

Šis priekšlikums visādi atbilst Padomes pilnvarojumam sarunām ar Apvienoto Karalisti par tās izstāšanos no Savienības.

2018. gada 13. decembrī Eiropadome (50. pants) atkārtoja savu aicinājumu pastiprināti turpināt darbu, lai visos līmeņos sagatavotos Apvienotās Karalistes izstāšanās sekām, ņemot vērā visus iespējamos iznākumus. Šis akts ir daļa no to pasākumu kopuma, kurus Komisija pieņem, reaģējot uz šo aicinājumu.

Komisijas paziņojumā “Sagatavošanās saistībā ar Apvienotās Karalistes izstāšanos no Eiropas Savienības 2019. gada 30. martā: rīcības plāns ārkārtas situācijai” ir vēstīts, ka “Komisija ir arī apņēmusies nodrošināt, ka tiek turpinātas pašreizējās “PEACE” un “INTERREG” programmas starp Īrijas un Ziemeļīrijas robežapgabaliem, kurās Apvienotā Karaliste ir partnere.”

Apvienotā Karaliste 2017. gada 29. martā iesniedza paziņojumu par nodomu izstāties no Savienības saskaņā ar Līguma par Eiropas Savienību 50. pantu. Tas nozīmē, ka gadījumā, ja izstāšanās līgums netiks ratificēts, Savienības primārie un sekundārie tiesību akti Apvienotajai Karalistei vairs nebūs piemērojami no 2019. gada 30. marta (“izstāšanās diena”). Apvienotā Karaliste kļūs par “trešo valsti”.

nolūkā turpināt teritoriālās sadarbības programmas “PEACE IV (Īrija–Apvienotā Karaliste)” un “Apvienotā Karaliste–Īrija (Īrija–Ziemeļīrija–Skotija)”, ņemot vērā Apvienotās Karalistes izstāšanos no Eiropas Savienības

Šā priekšlikuma mērķis ir nodrošināt, ka tad, ja izstāšanās līgums nebūs ratificēts, tiks turpinātas divas divpusējās sadarbības programmas, kurās iesaistīta Īrija, proti, programma “PEACE IV (Īrija–Apvienotā Karaliste)” un programma “Apvienotā Karaliste–Īrija (Īrija–Ziemeļīrija–Skotija)”, turklāt negrozot programmām piešķirtās summas un to finansēšanu. Abas programmas arī turpmāk tiks finansētas no Savienības budžeta. Iespēja veikt vajadzīgās pārbaudes un revīzijas visos iesaistītajos reģionos būs jāapstiprina ar vienošanos starp Komisiju un Apvienotās Karalistes iestādēm, un tā būs finansēšanas nosacījums.

Saskaņā ar “Labāka regulējuma vadlīnijām” ietekmes novērtēšana nav veikta ierosinātā pasākuma īpatnību dēļ. Iespējamas būtiski atšķirīgas politiskas izvēles nav. Ierosinātais pasākums ir vienīgais realizējamais politikas risinājums, lai nodrošinātu, ka pēc Apvienotās Karalistes izstāšanās no Savienības tiks pienācīgi turpinātas divas divpusējās sadarbības programmas, kurās iesaistīta Īrija, proti, programma “PEACE IV (Īrija–Apvienotā Karaliste)” un programma “Apvienotā Karaliste–Īrija (Īrija–Ziemeļīrija–Skotija)”.

Tā kā priekšlikums ir sagatavots steidzami, lai likumdevējas iestādes to varētu pieņemt savlaicīgi, apspriešanās ar ieinteresētajām personām nav notikusi.

Ņemot vērā to, ka šī regula, kas stāsies spēkā nākamajā dienā pēc tās publicēšanas Eiropas Savienības Oficiālajā Vēstnesī, būs piemērojama tikai tad, ja izstāšanās līgums, kas noslēgts ar Apvienoto Karalisti saskaņā ar Līguma par Eiropas Savienību 50. panta 2. punktu, nebūs stājies spēkā līdz datumam, kad Līgumi vairs nav piemērojami Apvienotajai Karalistei un tajā, ierosinātais ad hoc akts ir piemērotāks nekā regula grozoša akta veidā.

(1)Apvienotā Karaliste 2017. gada 29. martā iesniedza paziņojumu par nodomu izstāties no Savienības saskaņā ar Līguma par Eiropas Savienību 50. pantu. No izstāšanās līguma spēkā stāšanās datuma vai — gadījumā, ja tāds netiks noslēgts, — divus gadus pēc minētā paziņojuma, t. i., no 2019. gada 30. marta, Līgumi vairs nebūs piemērojami Apvienotajai Karalistei, ja vien Eiropadome, vienojoties ar Apvienoto Karalisti, vienprātīgi nenolems pagarināt šo termiņu.

(2)Izstāšanās notiek 2014.–2020. gada plānošanas periodā, kurā Apvienotā Karaliste piedalās piecpadsmit programmās atbilstīgi mērķim “Eiropas teritoriālā sadarbība” (“sadarbības programmas”). Divās no šīm programmām ir iesaistīta Ziemeļīrija, un tās atbalsta mieru un saskaņu, un ziemeļu–dienvidu sadarbību saskaņā ar “Lielās piektdienas vienošanos”, ko Savienība plāno turpināt, pat ja Apvienotā Karaliste izstājas no Savienības bez izstāšanās līguma, kas stājies spēkā līdz datumam, kad saskaņā ar Līguma par Eiropas Savienību 50. panta 3. punktu Līgumi vairs nav piemērojami Apvienotajai Karalistei un tajā. Tāpēc šī regula būtu jāattiecina tikai uz šīm divām sadarbības programmām.

(3)Abas attiecīgās sadarbības programmas reglamentē galvenokārt Eiropas Parlamenta un Padomes Regula (ES) Nr. 1299/2013, Eiropas Parlamenta un Padomes Regula (ES) Nr. 1303/2013 un Eiropas Parlamenta un Padomes Regula (ES, Euratom) 2018/1046. Šajā regulā būtu jāparedz noteikumi, lai varētu turpināt šīs divas sadarbības programmas saskaņā ar minētajām regulām, kad Apvienotā Karaliste būs izstājusies no Savienības.

(4)Attiecībā uz divpusējās sadarbības programmām “PEACE IV (Īrija–Apvienotā Karaliste)” un “Apvienotā Karaliste–Īrija (Īrija–Ziemeļīrija–Skotija)” vadošā iestāde atrodas īpašajā ES programmu struktūrvienībā (“SEUPB”), kas izveidota saskaņā ar “Īrijas valdības un Lielbritānijas un Ziemeļīrijas Apvienotās Karalistes valdības nolīgumu, ar ko izveido īstenošanas iestādes”, kas parakstīts 1999. gada 8. martā (Lielbritānijas un Īrijas 1999. gada 8. marta nolīgums). Abas minētās sadarbības programmas attiecas uz Ziemeļīriju, tādēļ būtu jāturpina to īstenošana, papildinot tās ar nepieciešamajiem noteikumiem.

(5)Lai turpinātu šīs programmas, būtu jāprecizē, ka, neskarot Regulas (ES) Nr. 1299/2013 20. panta 2. un 3. punktu, attiecīgās sadarbības programmas var aptvert iesaistītos reģionus Apvienotajā Karalistē, kuriem vajadzētu būt līdzvērtīgiem NUTS 3. līmeņa reģioniem.

(6)Lai varētu turpināt šīs programmas ar finansējumu no ES vispārējā budžeta, starp Komisiju un Apvienotās Karalistes iestādēm būtu jānoslēdz administratīvs nolīgums, kas ļautu veikt attiecīgo programmu kontroles un revīzijas un kas stājas spēkā dienā, kad Līgumi vairs nav piemērojami Apvienotajai Karalistei un tajā. Ja vajadzīgās kontroles un revīzijas nevar veikt, Komisijai vajadzētu būt iespējai pārtraukt maksājumu termiņus, apturēt maksājumus un piemērot finanšu korekcijas, kā noteikts Regulas (ES) Nr. 1303/2013 83., 142., 144. un 145. pantā.

(7)Atbilstīgi Regulas (ES) Nr. 1303/2013 76. pantam ar 2018. gada 26. jūlija Lēmumu C(2018) 5126 grozītais Komisijas 2015. gada 30. novembra Lēmums C(2015) 8564 par programmas “PEACE IV (Īrija–Apvienotā Karaliste)” apstiprināšanu un ar 2016. gada 10. marta Lēmumu C(2016) 1547 grozītais 2015. gada 12. februāra Lēmums C(2015) 890 par programmas “INTERREG VA” apstiprināšanu arī turpmāk tiek uzskatīti par finansēšanas lēmumiem Finanšu regulas nozīmē un par juridiskām saistībām minētās regulas nozīmē. Apvienotā Karaliste joprojām ir atbildīga par finansiālajām saistībām, ko tā uzņēmusies kā dalībvalsts un kas ir saistītas ar šīm Savienības juridiskajām saistībām.

(8)No dienas, kad Līgumi vairs nav piemērojami, Apvienotā Karaliste vairs nebūs “programmas darbības teritorijas Savienības daļa” Regulas (ES) Nr. 1299/2013 20. panta 1. punkta nozīmē. Tādēļ būtu jāpielāgo noteikumi par darbību atbilstību atkarībā no vietas.

(9)Lai būtu iespējams nekavējoties piemērot šajā regulā paredzētos pasākumus, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula būtu jāpiemēro tikai tad, ja līdz datumam, kad saskaņā ar Līguma par Eiropas Savienību 50. panta 3. punktu Līgumi vairs nav piemērojami Apvienotajai Karalistei un tajā, nav stājies spēkā izstāšanās līgums, kas noslēgts ar Apvienoto Karalisti saskaņā ar Līguma par Eiropas Savienību 50. panta 2. punktu,

IR PIEŅĒMUŠI ŠO REGULU.

1. pants

Priekšmets un darbības joma

Šī regula paredz noteikumus, lai risinātu jautājumus saistībā ar sekām, ko Apvienotās Karalistes izstāšanās no Savienības radīs gadījumā, ja līdz datumam, kad saskaņā ar Līguma par Eiropas Savienību 50. panta 3. punktu Līgumi vairs nav piemērojami Apvienotajai Karalistei un tajā, nebūs stājies spēkā izstāšanās līgums, kas noslēgts ar Apvienoto Karalisti saskaņā ar Līguma par Eiropas Savienību 50. panta 2. punktu, un attiecībā uz šādu divu sadarbības programmu turpināšanu, uz kurām attiecas Regula (ES) Nr. 1299/2013 un kurās piedalās Apvienotā Karaliste (“sadarbības programmas”):

(1)“PEACE IV (Īrija–Apvienotā Karaliste)”;

(2)“Apvienotā Karaliste–Īrija (Īrija–Ziemeļīrija–Skotija)”.

Regulu (ES) Nr. 1299/2013 turpina piemērot minētajām sadarbības programmām, ievērojot šīs regulas noteikumus.

2. pants

Ģeogrāfiskais aptvērums

Neskarot Regulas (ES) Nr. 1299/2013 20. panta 2. un 3. punktu, sadarbības programmas var aptvert tādus iesaistītos reģionus Apvienotajā Karalistē, kuri ir NUTS 3. līmenim līdzvērtīgi reģioni.

3. pants

Programmas iestādes

Atkāpjoties no Regulas (ES) Nr. 1299/2013 21. panta 1. punkta:

–īpašā ES programmu struktūrvienība (SEUPB), kurā atrodas programmas “PEACE IV (Īrija–Apvienotā Karaliste)” un programmas “Apvienotā Karaliste–Īrija (Īrija–Ziemeļīrija–Skotija)” vadošā iestāde un sertifikācijas iestāde, turpina pildīt savas funkcijas;